KIRJALLINEN KYSYMYS E-2916/01

esittäjä(t): Pere Esteve (ELDR) komissiolle

(17. lokakuuta 2001)

Aihe: Lentopetroliveron käyttöönotto

Liikennettä koskevan komission valkoisen kirjan yhtenä tavoitteena on, ettei Euroopan ilmatilassa sallittaisi saastuttavia ilma-aluksia.

Komissio tutkii yhtenä vaihtoehtona lentoliikenteessä käytettävän polttoaineen, lentopetrolin verottamista. Tämän veron avulla lentoyhtiöitä kannustettaisiin uudistamaan lentokalustoaan hiilidioksidipäästöjen vähentämiseksi.

Tätä komission ehdotusta, jolla pyritään ympäristöä säästävän liikennemuodon käyttöön EU:ssa, on pidettävä myönteisenä.

Baleaarien saarille lentoliikenne on kuitenkin välttämättömyys. Muita liikennevaihtoehtoja ei juuri ole. Maaliikennettä ei ole, meriliikenneyhteydet ovat vähäisiä ja ulottuvat Espanjan mantereelle ainoastaan Denian, Valencian ja Barcelonan satamaan.

Sitä paitsi, jos kyseistä lentopetroliveroa alettaisiin soveltaa laajasti, voisi se olla ristiriidassa Baleaarien saariin sovellettavaan erityisjärjestelyyn kuuluvien toimien kanssa, joilla pyritään vähentämään saaristoasemasta matkustaja- ja tavaraliikenteelle aiheutuvia ylimääräisiä kuluja.

1. Onko komissio tietoinen niistä kielteisistä vaikutuksista, joita kyseisen veron käyttöönotolla voisi olla sellaisille alueille kuin Baleaareille, joilla ei ole vaihtoehtoja lentoliikenteelle?

2. Aikooko komissio toteuttaa erityistoimia tämänkaltaisissa tapauksissa?

Loyola de Palacion komission puolesta antama vastaus

(6. maaliskuuta 2002)

1. Valkoisessa kirjassa Eurooppalainen liikennepolitiikka vuoteen 2010: valintojen aika(1) käsitellään lentopetroliveroon liittyviä kysymyksiä. Siinä todetaan, että Ecofin-neuvosto on jo hyväksynyt suosituksen, jonka mukaan jäsenvaltioiden pitäisi työskennellä tiiviimmin yhdessä Kansainvälisen siviili-ilmailujärjestön kanssa lentopetroliveron ja vaikukseltaan vastaavien välineiden käyttöönottamiseksi. Lisäksi valkoisessa kirjassa todetaan, että lentopetroliverolla ei saisi syrjiä liikenteenharjoittajia niiden kansallisuuden tai aseman perusteella. Euroopassa tämä merkitsisi sitä, että veroa olisi sovellettava kaikkiin yhteisön sisäisiä reittejä liikennöiviin yhtiöihin, mukaan lukien yhteisön ulkopuolelle sijoittautuneet liikenteenharjoittajat. Tämä merkitsisi kaiken polttoaineen verottamista samansuuruisesti alueesta tai palvelusta riippumatta.

Valkoisessa kirjassa ehdotetaan, että jos asiasta ei sovita kansainvälisesti ja jos yhteisö haluaa ottaa käyttöön lentopetroliveron, toisena vaihtoehtona voisi olla ainoastaan niiden reittien verottaminen, joille on olemassa vaihtoehtoinen liikennemuoto, kuten suurnopeusjuna. Tällaista järjestelmää sovelletaan jo Ruotsissa. Järjestelmä merkitsisi, ettei veroa sovellettaisi reitteihin, joille ei ole kilpailevia muita liikennemuotoja.

Jos yleinen vero otetaan kuitenkin käyttöön, Espanjan viranomaiset voisivat halutessaan tasapainottaa verosta Baleaarien asukkaille aiheutuvia kielteisiä vaikutuksia asettamalla julkisen palvelun velvoitteen yhteisön lentoliikenteen harjoittajien pääsystä yhteisön sisäisen lentoliikenteen reiteille 23. heinäkuuta 1992 annetun neuvoston asetuksen (ETY) N:o 2408/92(2) 4 artiklan mukaisesti. Vaihtoehtoisesti ja pelkästään matkustajaliikenteen osalta viranomaiset voisivat päättää, että reiteillä on sosiaalista merkitystä, ja myöntää tukea suoraan matkustajille edellyttäen, että EY:n perustamissopimuksen 87 artiklan 2 kohdan a alakohdan (entisen 92 artiklan) vaatimukset täyttyvät (tämä koskee erityisesti palveluntarjoajien syrjimätöntä kohtelua).

2. Komissio tarkastelee parhaillaan myös muita markkinapohjaisia ja teknisiä toimenpiteitä, joiden avulla lentoliikenteen päästöjä voidaan vähentää, ja aikoo varmistaa, että syrjäisten alueiden edut pidetään mielessä laadittaessa ehdotuksia tämän työn pohjalta.

(1) KOM(2001) 370 lopullinen.

(2) EYVL L 240, 24.8.1992.